De frivillige sociale foreninger gør en kæmpe indsats for de udsatte og sårbare borgere i Odense, og fredag aften var de inviteret til FrivilligGalla på Posten for at blive hyldet for deres gode arbejde.

Den fineste hyldest, Årets Ildsjælepris, der blev overrakt af borgmester Peter Rahbæk Juel, gik til Bydelssøstre fra Vollsmose, der kom på scenen til den helt store jubel.

Ildsjæleprisen gives til en frivillig social forening eller organisation, der i særlig grad har været med til at gøre en forskel for en gruppe socialt udsatte eller sårbare mennesker i årets løb.

Bydelssøstre er en stor gruppe kvinder, der hjælper og støtter andre kvinder i Vollsmose.

Det kan være kvinder, som ofte er isolerede, og som det etablerede system har svært ved at nå. Bydelssøstrene formidler vigtig information og viden og bygger bro mellem kvinden og det sted, som bedst kan hjælpe hende. Og så koncentrerer de sig om at gøre kvinderne stærkere, så de kan hjælpe sig selv - men også deres børn og deres familie.

- Vi er stolte over, at vores arbejde bliver bemærket. Det betyder rigtig meget. Prisen giver os endnu mere blod på tanden, og vi fortsætter vores arbejde som de ildsjæle, vi er, sagde Bydelssøstrene fra scenen.

Ud over den store ære vil Bydelssøstrene også modtage overskuddet fra Kulturmaskinens Julegalla 2019.